open-index/open-wikipedia-markdown huggingface dataset:
USB-C

**USB-C** eli **USB Type-C** on 24-nastainen datan ja energian siirtoon käytettävä USB-liitäntä. Se sopii USB-C-porttiin kummin päin tahansa. Myös Intelin Thunderbolt 3 käyttää USB-C-liitintä.

Euroopan unionin päätöksellä tulevissa EU:n alueella myytävissä kaapelilla ladattavissa laitteissa on USB-C-liitäntä. Laki tuli voimaan syksyllä 2024. Päätös koskee elektronisia laitteita kuten älypuhelimia, taulutietokoneita, digitaalikameroita, kuulokkeita, käsikonsoleita ja sähkökirjoja. Kannettavia tietokoneita päätös tulee koskemaan keväästä 2026 lähtien. Päätöstä on valmisteltu yli kymmenen vuotta vähentämään eri laitteiden mukana tulevien uusien latureiden määrää. Yhteisellä laturilla tarkoitus on vähentää elektroniikkaromua sekä helpottaa kuluttajien elämää sekä vähentää latureista syntyviä kustannuksia. Päätöksessä on jätetty varaus myöhemmälle langattomalle lataukselle ja nopean latauksen standardille. Päätöstä voidaan päivittää kun uutta tekniikkaa kehitetään.

USB-C on standardoitu IEC-standardissa IEC 62680-1-3:2021.

## Kehitys
Tietoteknisten laitteiden kehittyessä yhä ohuemmiksi myös liitännöistä tuli kehittää ohuempia. Viimeinen USB-C:tä edeltävä merkittävä päivitys USB-standardiin oli vuonna 2013 julkaistu USB 3.1. Noin 700 tietotekniikka-alan yrityksestä koostuva USB Implementers Forum (USB-IF) julkaisi USB-C:n elokuussa 2014. USB-C on tehty korvaamaan aiemmat USB-liitännät, mutta se on sovittimen kanssa taaksepäin yhteensopiva aiempien USB-liitäntöjen kanssa.

Vuonna 2019 julkaistu USB4-standardi on ensimmäinen USB-versio, joka vaatii Type-C -liitännän.

## Erot aiempiin versioihin
USB-C -liitännän koko on 8,3 × 2,5 millimetriä. Se on liittimiltään symmetrinen, joten sen voi asettaa tietotekniseen laitteeseen kummin päin tahansa. USB-C -standardin mukaisen johdon molemmat päät ovat samanlaisia, joten kumman tahansa pään voi laittaa laitteeseen. USB-C voi myös korvata 3,5 millimetrin jakkiliitännän, sillä se kykenee siirtämään äänen kanssa samaan aikaan muutakin dataa ja energiaa. 

USB-C:n suurin tiedonsiirtonopeus on 40 gigabittiä sekunnissa (Gbps). Siirtonopeus kasvaa 80 gigabittiin sekunnissa USB4 Version 2.0 -määrittelyn myötä. Siirtonopeuden ansiosta USB-C:n Alternate Mode -moodi voi välittää myös DisplayPort-standardin mukaista videokuvaa.

USB-C tukee USB Power Delivery (USB PD) -standardia, jonka mukaan suurin latausteho on ollut 100 wattia, (20 volttia ja 5 ampeeria). USB PD versio 3.1 kasvatti määrän 240 wattiin ja lisäsi suurempia jännitteitä.

## Kaapelointi
DisplayPort, Mobile High-Definition Link (MHL), HDMI ja Thunderbolt (20 Gbit/s) laitteet voidaan kytkeä standardin mukaisilla passiivilla USB-C-kaapeleilla toisiinsa.

## Lähteet

## Aiheesta muualla

* 
*
Pyhän Leonardin katolinen kirkko (Madison, Nebraska)

**Pyhän Leonardin katolinen kirkko** () on National Register of Historic Places -rekisteriin merkitty kirkko Madisonissa, Nebraskassa. Kirkko valmistui vuonna 1913. Keskilaiva on 98 jalkaa pitkä. Alttarilla olevassa pyhäinjäännöslippaassa on Leonardin, kirkon nimikkopyhimyksen, luunsiru.

## Lähteet
Arvo Männikkö

**Arvo Untamo Männikkö** (21. helmikuuta 1917 Vimpeli – 9. helmikuuta 1982 Seinäjoki) oli suomalainen rakennusmestari ja teollisuusneuvos. 

Männikkö perusti veljiensä kanssa Seinäjoelle vuonna 1955 (toisen lähteen mukaan 1953) *Veljekset Männikön Rakennusliikkeen*. Rakennusliike rakensi Seinäjoelle muun muassa Alvar Aallon suunnittelemat kaupunginkirjaston ja valtion virastotalon. Myöhemmin hän laajensi yritystoimintaansa auto- ja kone- sekä majoitusalalle. Männikön veljekset perustivat vuonna 1965 VM-Koneen ja rakensivat vuonna 1975 Seinäjoelle hotelli Aapon jonka suunnitteli arkkitehti Touko Saari. Hän sai teollisuusneuvoksen arvonimen vuonna 1967. Männikkö oli useita vuosia Seinäjoen kaupunginvaltuuston jäsenenä. 

## Lähteet
Claudia Faniello

**Claudia Faniello**, on maltalainen laulaja. Hän edusti Maltaa vuoden 2017 Eurovision laulukilpailussa  Kiovassa, Ukrainassa kappaleella "Breathlessly".

## Diskografia
**Albumi**
* *Convincingly Better* (2010)
**Singlet**
* *Ma Nafx* (2006)
* *High Alert!* (2006)
* *Wild Flower* (2007)
* *L-imhabba ghamja* (2007)
* *Caravaggio* (2008)
* *Sunrise* (2008)
* *Blue Sonata* (2009)
* *Samsara* (2010)
* *I Hate This Song* (2010)
* *Movie In My Mind* (2011)
* *Pure* (2012)
* *When It's Time* (2013)
* *One fine day* (2014)
* *Miles Away* (2015)
* *You Said* (2016)
* *Breathlessly* (2017)

## Lähteet
Fred Negendanck

**Manfred (Fred) Otto Richard Negendanck** (2. heinäkuuta 1937 Helsinki – 22. heinäkuuta 2017 Helsinki) oli suomalainen balettitanssija, näyttelijä, koreografi ja taidemaalari. Hänen äitinsä oli suomenruotsalainen ja isänsä saksalainen.

Negendanck työskenteli solistitanssijana Kansallisoopperassa vuosina 1958–1969. Hän joutui luopumaan tanssijanurasta selkävamman takia ja jatkoi näyttämöuraansa Svenska teaternissa, Lilla teaternissa ja Åbo Svenska Teaternissa, kunnes jäi eläkkeelle vuonna 2000; hän teki myös muutamia televisio- ja elokuvarooleja. Hänen tunnetuimpiin näyttämörooleihinsa kuuluvat muiden muassa *[[Viulunsoittaja katolla]]* -musikaalin Tevje ja *[[Lainahöyhenissä (musikaali)|Lainahöyhenissä]]*-musikaalin Albin.

Negendanck piti taidenäyttelyjä, joissa nähtiin hänen maisemamaalauksiaan ja piirroksiaan.

## Lähteet
* 
* Baletista palettiin – Fred Negendanckin poikkeuksellinen elämä. Yle Areena.

### Viitteet

## Aiheesta muualla
* 
* 
* Fred Negendanckin muistokirjoitus ''Hufvudstadsbladetissa''.
Alfa Romeo 90

**Alfa Romeo 90** on Alfa Romeon vuosina 1984–1987 valmistama edustusluokan neliovinen sedan, joka korvasi edeltäneen Alfa Romeo Alfettan. 90-mallin seuraajaksi tuli 164.

Alfa Romeo 90 esiteltiin vuonna 1984 pienemmän Giuliettan ja suuremman Alfa 6 -mallin väliin. Suuri osa tekniikasta oli peräisin edeltäneestä Alfettasta. Bertonen muotoileman korin ilmanvastuskerroin oli 0,37. Bensiinimoottorivalikoimassa olivat aluksi 1,8- (120&nbsp;hv) ja 2,0-litraiset (128&nbsp;hv) kaasutinmoottorit, polttoaineen suihkutuksella varustettu 2,0-litrainen (128&nbsp;hv) sekä 2,0- (132&nbsp;hv) ja 2,5-litraiset (156&nbsp;hv) V6-moottorit, jotka molemmat olivat suihkutustyyppisiä. Ainoa dieselmoottori oli turboahdettu 2,4-litrainen (110&nbsp;hv).

Kaikissa malleissa oli vakiovarusteina muun muassa sähköikkunat edessä ja sähköisesti säädettävät istuimet. Korkeimman varustetason malleissa oli lisäksi sähköikkunat takana, ajotietokone, keskuslukitus, ohjaustehostin ja digitaalimittaristo.

Vuonna 1986 mallisto koki pieniä kosmeettisia ja teknisiä uudistuksia. Etusäleikkö, sisustusmateriaalit ja -värit olivat uudet, samoin kuin istuimet. 90-malliin tuli nyt saataville ABS-jarrujärjestelmä ensimmäisenä Alfa Romeona. Dieselmoottori sai uuden ahtimen ja 2,0-litrainen kaasutinmoottori poistui valikoimasta. Joillekin markkinoille tuli tarjolle katalysaattorilla varustettu versio 2,5-litraisesta V6-moottorista. 

## Lähteet

## Aiheesta muualla
SHL-kausi 2015–2016

**SHL-kausi 2015–2016** oli SHL:n 41. kausi. Kausi alkoi 16. syyskuuta 2015 ja runkosarja päättyi 8. maaliskuuta 2016. Pudotuspelit alkoivat 10. maaliskuuta ja päättyivät 24. huhtikuuta.

Edellisiin kausiin verrattuna joukkuemäärää oli nostettu kahdella, sillä kauteen osallistui 14 joukkuetta. Skellefteå AIK voitti SHL:n runkosarjan neljännen kerran peräkkäin. Mestaruuden voitti lopulta Frölunda HC, jolle mestaruus oli seurahistorian neljäs. 

Runkosarjan kaksi heikointa, Modo Hockey ja Karlskrona HK, joutuivat karsimaan sarjapaikastaan. Karlskrona onnistui säilyttämään paikkansa, mutta Modo tippui alemmalle sarjatasolle. HockeyAllsvenskanista SHL:ään nousi Leksands IF.

Runkosarjan aikana otteluita kävi seuraamassa 2&nbsp;127&nbsp;944 katsojaa, ottelua kohden keskimäärin siis 5&nbsp;846 katsojaa.

## Runkosarja

### Tilastojen kärjessä

## Pudotuspelit

### Kaavio

### Tilastojen kärjessä

## Palkinnot

* SHL:n runkosarjan voittaja: Skellefteå AIK
* SHL:n mestari: Frölunda HC 
* Paras maalivahti:  Lars Johansson, Frölunda HC
* Paras puolustaja:  Jonas Junland, Linköpings HC
* Paras hyökkääjä:  Patrick Thoresen, Djurgårdens IF
* Paras valmentaja:  Hans Wallson, Skellefteå AIK
* Paras tulokas:  Ludvig Rensfeldt, Rögle BK
* Arvokkain pelaaja:  Patrick Thoresen, Djurgårdens IF
* Maalipörssin voittaja:  Nick Johnson, Brynäs IF
* Pistepörssin voittaja:  Ryan Lasch, Frölunda HC
* Torjutanpörssin voittaja:  Lars Johansson, Frölunda HC
* Paras maali:  Lucas Carlsson, Brynäs IF (ottelussa Örebro HK:ta vastaan)
* Paras erotuomari:  Mikael Nord

## Lähteet
Kasia Moś

**Katarzyna "Kasia" Moś** (s. 3. maaliskuuta 1987 Ruda Śląska) on puolalainen laulaja ja lauluntekijä. Hän edusti Puolaa kappaleella "Flashlight" vuoden 2017 Euroviisuissa, Kiovassa.

Moś on osallistunut kolmesti Puolan euroviisukarsintoihin. Vuonna 2006 hän sijoittui kymmenenneksi kappaleella "I Wanna Know" ja vuonna 2016 hän sijoittui kuudenneksi kappaleella "Addiction".

## Lähteet
Finlands Folkkommissariats Notisblad

**Finlands Folkkommissariats Notisblad** (alk. **Arbetarnas Notisblad**) oli Suomen sisällissodan aikana Helsingissä ja Viipurissa ilmestynyt ruotsinkielinen sanomalehti, joka oli Suomen kansanvaltuuskunnan virallinen tiedotuslehti. Lehden päätoimittaja oli August Forsman ja sen levikki oli 20 000 kappaletta. Irtonumeromyynnin ohella lehteä jaettiin muun muassa työväenjärjestöille sekä punakaartin rintamajoukoille.

## Historia
Helsingfors Svenska Arbetarförening aloitti lehden julkaisun 31. tammikuuta 1918 nimellä *Arbetarnas Notisblad*. Nimi vaihtui muotoon *Finlands Folkkommissariats Notisblad* 4. maaliskuuta, jolloin siitä tuli kansanvaltuuskunnan virallinen lehti. Viimeinen Helsingissä julkaistu numero ilmestyi 8. huhtikuuta, jonka jälkeen kansanvaltuuskunta evakuoitiin Viipuriin. Seuraava numero julkaistiin Viipurissa 15. huhtikuuta ja ilmestyminen loppui 20. huhtikuuta, kun valkoiset käynnistivät kaupungin saartamisen.

Helsingissä lehden käytössä oli punaisten lakkauttaman *[[Hufvudstadsbladet]]in* toimitus ja lehtipaino. Viipurissa toimitus työskenteli Hotelli Belvederen tiloissa, joka oli myös kaupunkiin siirtyneen kansanvaltuuskunnan majapaikka. Viimeisen numeron pääkirjoituksen oli päätoimittaja Forsmanin sijaan laatinut turkulaisen *[[Arbetet]]in* päätoimittaja Axel Åhlström.

*Finlands Folkkommissariats Notisbladin* suomenkielinen rinnakkaisjulkaisu oli *[[Suomen Kansanvaltuuskunnan Tiedonantaja]]*. Niiden artikkeleita julkaistiin ristiinkäännöksinä, joista vastasi Anna Wiik.

## Lähteet

## Aiheesta muualla
* ''Arbetarnas Notisblad'' digitoituna Kansalliskirjastossa.
* ''Finlands Folkkommissariats Notisblad'' digitoituna Kansalliskirjastossa.
Dodekyyliamiini

**Dodekyyliamiini** eli **n-dodekyyliamiini** on orgaaninen yhdiste, joka luokitellaan primääriseksi amiiniksi. Aine on normaaliolosuhteissa olomuodoltaan valkoista kiteistä jauhetta, jolla on tunnusomainen haju. Sen kemiallinen kaava on C12H27N ja rakennekaava CH3(CH2)11NH2. Dodekyyliamiinista käytetään myös nimiä *1-dodekaaniamiini*, *1-aminododekaani*, *lauramiini* tai *lauryyliamiini*.

Dodekyyliamiinin moolimassa on 185,3&nbsp;g/mol, sulamispiste 28&nbsp;°C, kiehumispiste 259&nbsp;°C, tiheys 0,81&nbsp;g/cm3 ja CAS-numero 124-22-1. Aine on erittäin myrkyllistä vesieliöille ja liukoisuus veteen on huono. Dodekyyliamiinin vesiliuos on heikko emäs ja se reagoi happojen, happoanhydridien, happokloridien ja hapettimien kanssa.

## Lähteet

## Aiheesta muualla
*
*PubChem: Dodecylamine 
*ChemBlink: Dodecanamine
Tanssikallio

**Tanssikallio** on Hyvinkään kaupunginosa. Se kuuluu kaupungin uusimpiin asuinalueisiin, sillä sen rakentaminen aloitettiin 2000-luvun alussa. Kaupunginosa sijaitsee Hyvinkään keskustan läheisyydessä Mustamännistön ja Ahdenkallion kaupunginosien välissä. Tanssikallio kuuluu Martin postinumeroalueeseen 05810 Hyvinkää, jonka väkiluku on yhteensä 5&nbsp;765.

Tanssikallion kaupunginosan palveluihin kuuluvat muun muassa koulu ja päiväkoti. Tanssikalliolaisesta metsästä on löydetty esihistoriallisia hautaröykkiöitä. Tanssikalliossa oleva Kuulakallio on vuosien saatossa ollut airsoft-harrastajien suosiossa.

Tanssikalliota palvelee Hyvinkään Liikenteen bussilinja numero 5.  

## Lähteet
Speedway GP

**Speedway GP** (eng. Speedway Grand Prix) on Speedway-moottoriurheilun MM-sarja. 

Sarjassa ajetaan eri radoilla, eri maissa ja kuljettajia on eri maista. Suomalaisia GP-sarjassa ajaneita kuljettajia ovat Kaj Laukkanen vuonna 2004. Yksittäisiä osakilpailuja ovat ajaneet mm. Joonas Kylmäkorpi, Kauko Nieminen ja Timo Lahti. 

Suomessa järjestettiin vuosina 2014–2015 kaksi Speedwayn MM-osakilpailua, Tampereen Ratinan stadionilla. 

Kaudella 2016 ajettiin 11 osakilpailua, ja maailmanmestariksi kruunattiin 4. kerran 46-vuotias yhdysvaltalainen Greg Hancock. 
Kaudella 2017 ajettiin 12 osakilpailua ja maailmanmestaruus meni Jason Doylelle.
Lupaus (Ajattaran albumi)

__NOTOC__
**Lupaus** on metalliyhtye Ajattaran yhdeksäs studioalbumi, joka julkaistiin 12. toukokuuta 2017 levymerkillä Svart Records. Albumi on yhtyeen ensimmäinen sitten vuoden 2011 albumin *[[Murhat]]*, minkä jälkeen yhtye hajosi vuosien 2012–2016 ajaksi.

Albumi äänitettiin Espanjan Andalusiassa. Se on yhtyeen antaman tiedotteen mukaan sen raain ja henkilökohtaisin julkaisu.

## Arvostelut
* Imperiumi.net: 
* Inferno: 
* Kaaoszine: 
* Metalliluola.fi: 
* Soundi: 

## Kappaleet
#
#
#
#
#
#
#
#
#

#### 2LP: C-puoli
#Saatana palvoo meitä
#Mitä kuolema parantaa?
#Massat

## Lähteet

## Aiheesta muualla
* 
*
Toronto-Dominion Bank

**Toronto-Dominion Bank** eli **TD Bank** () on Pohjois-Amerikassa toimiva suuri kanadalainenn liikepankki. Pankin kotipaikka on Toronto Ontarion provinssissa. Nykyinen pankki on muodostettu helmikuussa 1955, kun vuonna 1855 pankkitoimiluvan saanut Bank of Toronto ja 1869 toimintansa aloittanut The Dominion Bank yhdistyivät.

Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla TD Bank oli vuonna 2016 sijalla 67. Se luokiteltiin samalla Kanadan 2. suurimmaksi pörssiyritykseksi. Pankin markkina-arvo oli 81,8 miljardia Yhdysvaltain dollaria (toukokuussa 2016) ja liikevaihto 29,8 miljardia USD (2015). Vuoden 2015 lopussa suurpankin henkilökuntaan kuului yli 81&nbsp;000 työntekijää.

Taseensa perusteella (834,22 mrd. USD) Toronto-Dominion Bank luokiteltiin vuonna 2016 maailman 33. suurimmaksi julkisesti noteeratuksi pankiksi.

Yhdysvaltalainen Global Finance Magazine luokitteli pankin maailman ja Kanadan turvallisimmaksi liikepankiksi vuonna 2016. Suurten luottoluokittajien pankille antamat luottoluokitukset olivat AA- (Fitch), Aa1 (Moody's) ja AA- (S&P).


Tiedosto:TD Centre View from Yonge and King.JPG|Pankin Toronton pääkonttorin pilvenpiirtäjiä (TD Centre).
Tiedosto:TDCTtower1.JPG|TD Canada Trust Tower -pilvenpiirtäjä Torontossa, jossa on pankkikonsernin toimitiloja.
Tiedosto:Td-bldg.jpg|TD Bank -konsernin tornitalo Vancouverissa.
Tiedosto:TD Tower, Halifax.JPG|Halifaxin tornitalo.
Tiedosto:TD Canada Trust Tower, Calgary.jpg|Pankin Calgaryn toimitalo.
Tiedosto:TDDriveThruATM.jpg|Drive-in -pankkiautomaatti. 


## Lähteet

## Aiheesta muualla
Clément Lenglet

**Clément Nicolas Laurent Lenglet** (s. 17. kesäkuuta 1995 Beauvais, Ranska) on ranskalainen jalkapalloilija. Hän edustaa espanjalaista Atlético Madridia. Lenglet on pelipaikaltaan keskuspuolustaja.

## Seurajoukkueura
Lenglet on ranskalaisseura AS Nancyn nuorisoakatemian kasvatti. Seuran edustusjoukkueessa hän teki ensiesiintymisensä 27. syyskuuta 2013 ottelussa AC Arlesia vastaan. Hän pelasi Nancyssa kausilla 2013–2016 Ligue 2:ssa 59 ottelua, joissa teki kaksi maalia. Syyskaudella 2016–2017 hän pelasi seurassa 18 Ligue 1:n ottelua.

4. tammikuuta 2017 Lenglet siirtyi espanjalaisseura Sevillaan 4½-vuotisella sopimuksella. Hänestä maksettiin 5 miljoonan euron siirtokorvaus. Hän pelasi seurassa puolentoista vuoden aikana 52 Primera Divisiónin ottelua ja teki kolme maalia. Mestarien liigassa hän pelasi kymmenen ottelua ja viimeisteli yhden maalin.

Kesällä 2018 Lenglet siirtyi FC Barcelonaan ja oli heti voittamassa Supercopa de Españaa. Hän pelasi kaudella 2018–2019 Primera Divisiónissa 23 ottelua ja teki yhden maalin Barcelonan voittaessa Espanjan-mestaruuden. Lokakuussa 2020 Lenglet teki Barcelonan kanssa kesään 2026 ulottuvan jatkosopimuksen. Hän pelasi viisi ottelua Barcelonan voittaessa Copa del Reyn 2021. Kaikkiaan hän on pelannut Barcelonassa 105 Espanjan pääsarjaottelua ja tehnyt niissä neljä maalia. Mestarien liigan 33 ottelussa hän on viimeistellyt yhden maalin. Eurooppa-liigassa hän on pelannut kaksi ottelua.

Lenglet pelasi kauden 2022–2023 lainalla Englannin Valioliigan Tottenhamissa. Hän pelasi 26 ottelua Valioliigassa ja seitsemän Mestarien liigassa. Jälkimmäisessä hän teki yhden maalin. Seuraavan kauden hän oli lainalla saman sarjan Aston Villassa, jossa pelasi 14 ottelua Valioliigassa ja kahdeksan peliä Konferenssiliigassa. 

Vuonna 2024 Lenglet siirtyi vuoden pituisella sopimuksella lainalle Atlético Madridiin. Kesällä 2025 Lengletin ilmoitettiin purkavan sopimuksensa FC Barcelonan kanssa ja siirtyvän pysyvällä sopimuksella Atlético Madridiin.

## Maajoukkueura

Lenglet pelasi useissa Ranskan juniorimaajoukkueissa. Ranskan A-maajoukkueessa hän pelasi ensimmäisen kerran kesäkuussa 2019 Andorraa vastaan. Vuoden 2019 aikana hän pelasi kaikkiaan seitsemän EM-karsintaottelua ja oli niissä kaikissa kentällä alusta loppuun. Ensimmäisen maaottelumaalinsa hän teki syyskuussa 2019 Andorraa vastaan. Hän pelasi yhden puoliajan vuonna 2021 järjestetyissä EM-kilpailuissa. MM-karsintaotteluita hän on pelannut kolme.

## Lähteet

## Aiheesta muualla
* Clément Lengletin tilastot Soccerway-sivustolla
Rinnakkaisohjelmointi

**Rinnakkaisohjelmointi** on ohjelmointiparadigma, joka pyrkii hyödyntämään ohjelmointikielen tukea rinnakkaisuudelle.

Esimerkki rinnakkaisohjelmointiin tarkoitetuista ohjelmointikielistä on Alef, joka kehitettiin Plan 9 -käyttöjärjestelmän kanssa Bell Labs:ssa. Alef-kieli osoittautui liian vaikeaksi ylläpitää eri alustojen välillä, mutta sen tekijät ottivat siitä opiksi C-kielen säiekirjastoon.

Paradigman toteuttavia ohjelmointikieliä ovat muun muassa Googlen Go (*golang*), Limbo sekä Occam.

C-kielestä on kehitetty *murteita* rinnakkaisohjelmointiin kuten Unified Parallel C (UPC), joka käyttää SPMD-mallin suoritusta.

Rinnakkaisohjelmoinnin (*parallel*) lisäksi on *yhtäaikainen* (*concurrent*) ohjelmointi, joka käyttää yhtä aikaa suoritettavia prosesseja ja säikeitä.

Yleiskäyttöisten rinnakkaisohjelmointialgoritmien kehittäminen on vaikeampaa kuin yleiskäyttöisien sarjamuotoisten algoritmien.

Neljä tärkeintä MIMD-tyyppiseen rinnakkaisohjelmointiin käytettäviä paradigmoja ovat:
* *compute-aggregate-broadcast*
* *divide-and-conquer*
* *pipelining*
* *reduction*

## Katso myös
* Rinnakkaislaskenta

## Lähteet
Härkis

**Härkis** on suomalainen Verso Foodin markkinoille tuoma kypsä härkäpapuvalmiste. Tuote on kasviproteiinivalmiste, jonka valkuaislähteet ovat suomalainen härkäpapu ja herneproteiini. Härkis on käyttövalmis, ja sitä voi käyttää ruuanlaitossa muun muassa jauhelihan tai soijarouheen korvikkeena.

## Historia
Markkinoille härkis saapui syyskuussa 2016. Kasviproteiinien ja eläintuotteiden korvikkeiden suosion noustessa härkistä on tarjolla ruokakauppojen hyllyjen lisäksi myös useissa ravintoloissa.

Tammikuun lopulla 2017 härkiksestä tuli kaksi valmiiksi maustettua versiota sekä kolme erilaista härkiksestä valmistettua käyttövalmista pihviä.

Maaliskuun lopulla 2019 Härkis laajeni Japanin markkinoille. Japaniin lanseerattiin kolme Härkis-tuotetta: Härkis Plain (Härkis original), Härkis Mexican (Härkis tex mex) ja Härkis Ethnic Curry, joka on varta vasten Japanin markkinoille kehitetty. Härkis-tuotteita alkoi myymään noin 400 myymälää Tokiossa, Osakassa sekä Nagoyassa.

Maaliskuussa 2019 norjalainen Kavli ilmoitti ostavansa Härkistä valmistavan Verso Foodin. Keväällä 2019 valmistui Kauhavalle Härkistä valmistava tehdas.

Kesällä 2019 Verso Food lanseerasi uuden Beanit-brändin alle härkäpapusuikaleen. Tuotteen makuvaihtoehdot ovat maustamaton, sitruuna ja yrtti-valkosipuli. Härkäpapusuikaleet tehdään papujauhoista. Muut Härkis-tuotteet valmistetaan kokonaisista härkäpavuista papumurskaksi.

Elintarvikekonserni Raisio Oyj osti keväällä 2021 Kavlilta Härkistä valmistavan Verso Foodin. 

Helmikuussa 2025 Valio ilmoitti ostavansa kasviproteiiniliiketoiminnan Raisio Oyj:ltä. Kaupat tehtiin maaliskuussa, ja jo kuukausi myöhemmin Valio ilmoitti sulkevansa ainoan Härkistä valmistavan tehtaan Kauhavalla ja siirtävänsä tuotannon Ouluun tai Joensuuhun. Kauhavan kaupunki aloitti neuvottelut tehtaan pitämisestä paikkakunnalla.

## Kilpailevia tuotteita
2010-luvun loppupuolella on Suomessa tuotu markkinoille myös muita jauhelihaa korvaamaan tarkoitettuja kasvi- ja hyönteisproteiinituotteita, kuten Gold & Green Foodsin Nyhtökaura, Raision Elovena Muru kaurajauhis ja Entomophagy Solutions Oy:n Sirkkis. Lisäksi Valio on tuonut markkinoille maidosta valmistetun proteiinipitoisen Mifun. 
## Katso myös
* Kasvissyönti
* Veganismi
* Seitan
* Tofu
* Quorn

## Lähteet
Ruth Buscombe

**Ruth Buscombe** (s. 21. joulukuuta 1989) on brittiläinen Sauberin Formula 1 -tallin strategiapuolen insinööri. Buscombe työskenteli vuodesta 2012 alkaen Ferrarin kehitystyöinsinöörinä ja maaliskuusta 2013 lokakuuhun 2015 asti strategiapuolen insinöörinä. Marraskuussa 2015 hän siirtyi Haas-tiimiin samaan tehtävään mutta jätti tallin heinäkuussa 2016. Buscombe siirtyi Sauberille syyskuussa 2016 puolestaan strategiapuolen insinööriksi.

## Lähteet

## Aiheesta muualla
* Twitter
* Linkedin
Rob Pike

**Robert "Rob" Pike** (s. 1956) on kanadalainen ohjelmistosuunnittelija. Hän on työskennellyt aiemmin Bell Labs:ssa sekä nykyisin Googlella.

Pike on tunnettu työstään:
* Blit (Bart Locanthin kanssa): ohjelmoitava bittikarttagrafiikkaa näyttävä pääte Unix-järjestelmille
* Plan 9 käyttöjärjestelmä
* UTF-8 merkistö, Ken Thompsonin kanssa
* Go ohjelmointikieli

Pike on tehnyt kirjoja Brian Kernighanin kanssa: *The Practice of Programming* () ja *The Unix Programming Environment* ().

Pike on myös mainittu patentissa US4555775B1 sen keksijänä.

## Lähteet
PrEP

**PrEP** (*pre-exposure prophylaxis*, altistusta edeltävä estohoito) tarkoittaa lääkkeiden käyttämistä tartuntaa ennaltaehkäisevänä lääkehoitona. Yleensä menetelmällä tarkoitetaan ennen mahdollista altistumista HI-virukselle otettavaa ennaltaehkäisevää lääkitystä, jonka tarkoituksena on estää HIV:n tarttuminen. Ih­minen, jol­la ei ole tar­tuntaa, käyt­tää anti­ret­ro­vi­raa­lisia HIV-lääk­keitä säännöl­li­sesti oman tartun­ta­ris­kinsä pienen­tä­mi­seksi jo en­nen tilanteita, joissa voi altistua HIV-tartunnalle.

Ensimmäisiä lääkkeitä, jotka hyväksyttiin HIV-tartunnan ennaltaehkäisyyn, oli emtrisitabiiniä ja tenofoviiriä sisältävä Truvada. Sen on hyväksynyt muun muassa Yhdysvaltain lääkeviranomainen (FDA). Suomessa myydään alkuperäistuotetta ja toukokuusta 2019 alkaen myös rinnakkaisvalmisteita. Ennen tätä rinnakkaisvalmisteita saattoi Suomeen tilata muualta Euroopan unionista tai Euroopan talousalueelta lääkärin antamalla eurooppalaisella lääkemääräyksellä.

Kaikissa ryhmissä päivittäinen HIV-tartuntaa estävä lääkitys on mahdollinen. Päivittäinen lääkitys suojaa riippumatta riskialttiin seksuaalisen kanssakäymisen yleisyydestä. Lisäksi miehillä, jotka harrastavat seksiä miesten kanssa on varmuudella havaittu lääkityksen toimivan myös käytettynä tarpeen mukaisesti. Tällöin lääkettä otetaan kaksi tablettia 2–24 tuntia ennen seksiyhteyttä, yksi tabletti päivittäin niin kauan kuin kontakteja on, ja vielä yksi tabletti päivässä kahden päivän ajan kontaktien päättymisen jälkeen. HIV-ehkäisyyn tarkoitettu PrEP-lääkitys ei suojaa muilta sairauksilta, joten kondomin käyttö on suositeltavaa.

Maailman terveysjärjestö ja Euroopan tautienehkäisy- ja -valvontakeskus suosittelevat PrEP:in käyttöä riskiryhmille. Suomessa Terveyden ja hyvinvoinnin laitoksen mukaan riskiryhmiä ovat miesten välistä seksiä harrastavat miehet, pistämällä huumeita käyttävät, vangit, seksityöläiset sekä eräät maahanmuuttajat ja matkailijat. Terveyden ja hyvinvoinnin laitoksen ohjeen mukaan hoidosta päättää lääkäri. Kohteena kyseisen ohjeen mukaan ovat erityisesti miesten välistä seksiä harrastavat miehet, koska heillä lääkityksen toimivuudesta on kiistatonta näyttöä, mutta myös muille riskiryhmille voidaan määrätä lääkitys. Suomessa PrEP-lääkitys on 1. heinäkuuta 2021 alkaen ollut ilmaista.

PrEP:iä ei käytetä tartunnan jälkihoitoon. HIV:n jälkihoitoon käytetään PEP-lääkitystä, joka saattaa estää tartunnan, jos se hoito aloitetaan suositellun 72 tunnin sisällä. Suomessa PEP-lääkityksen voi saada sairaalasta.

## Katso myös
* Profylaksia
* Antiretroviraalit
* HIV miesten välisestä seksistä

## Lähteet

## Aiheesta muualla
* 
*
Ivar Hast

**Ivar Rudolf Hast** (10. kesäkuuta 1894 Helsinki – 26. huhtikuuta 1973) oli suomalainen upseeri. Hän kuului niin sanottuihin tsaarinupseereihin, jotka olivat saaneet koulutuksensa ja palvelleet Venäjän keisarillisessa armeijassa.

Ensimmäisen maailmansodan aikana Hast palveli itärintamalla aliluutnanttina 322. Soligalitšin rykmentissä. Suomen sisällissodassa hän oli Länsi-Uudenmaan suojeluskuntalaisista kootun *Sigurdskårenin* alipäällikkönä. Hast osallistui Kirkkonummen taisteluihin komppanianpäällikkönä ja johti osastoa, jonka tarkoituksena oli ottaa haltuun Mäkiluodon linnakesaari. Hast jäi kuitenkin Mäkiluodolla 27. helmikuuta venäläisten vangiksi ja vietti sen jälkeen puolitoista kuukautta punaisten vankina Helsingissä yhdessä antautuneiden Sigurdskårenin jäsenten kanssa.

Hast vapautui 13. huhtikuuta saksalaisten vallattua Helsingin ja liittyi sen jälkeen Länsi-Uudenmaan pataljoonaan. Huhti–toukokuun aikana Hastin, Edvard Wardin ja Ivar Ståhlen johtama pataljoona teloitti Uudenmaan läänin alueella ja Kanta-Hämeessä ainakin 200 punaista. Tunnetuimpia olivat Vihdin teloitukset, Västankvarnin teloitukset Inkoossa ja Perttulan teloitukset Nurmijärvellä.

Hast työskenteli myöhemmin Helsingin liikennelaitoksen valvojana. Hän palveli uudelleen Suomen armeijassa luutnanttina talvi- ja jatkosodan aikana vuosina 1939–1942.

## Lähteet
Mark Slade (insinööri)

**Mark Slade** on brittiläinen Haasin Formula 1 -tallin kisainsinööri. Slade aloitti uransa McLarenilla vuonna 1991. Hän on toiminut muun muassa suomalaisten kuljettajien Mika Häkkisen, Kimi Räikkösen ja Heikki Kovalaisen kilpailuinsinöörinä. Vuosina 2016–2022 Slade toimi Renaultin strategiapuolen pääinsinöörinä.

## Ura

## Lähteet

## Aiheesta muualla
* Linkedin
Riboflaviinikinaasi

**Riboflaviinikinaasi** eli **flavokinaasi** on entsyymi, joka katalysoi fosfaattiryhmän siirtoa ATP-molekyyliltä riboflaviinille. Tuotteina reaktiossa muodostuu flaviinimononukleotidia ja adenosiinidifosfaattia. Entsyymi on tärkeä eliöiden entsyymitoiminnan tarvitsemien koentsyymien tuotannossa, ja sitä esiintyy niin aitotumallisissa kuin esitumallisissakin soluissa. Riboflaviinikinaasin EC-numero on EC 2.7.1.26.

## Rakenne ja toiminta
Riboflaviinikinaasi on rakenteeltaan monomeeri, ja muun muassa rotan entsyymin molekyylimassa vaihtelee välillä 14–28 kDa. Nisäkkäillä entsyymiä esiintyy erityisesti maksassa ja suolistossa. Riboflaviinikinaasi vaatii fosfaattiryhmän luovuttajaksi nukleotiditrifosfaatin, joka yleisimmin on ATP. Myös dATP-molekyyli voi toimia fosfaattiryhmän luovuttajana, mutta reaktio ei ole yhtä tehokas. Eräillä arkeilla entsyymi käyttää fosfaattiryhmän luovuttajana CTP-molekyyliä, ja näillä entsyymeillä on usein myös FMN-adenylyylitransferaasin aktiivisuutta. Riboflaviinikinaasi vaatii toimiakseen myös kaksiarvoisen kationin, joka tavallisimmin on sinkki-, magnesium- tai mangaanikationi. Entsyymiä aktivoivat kilpirauhashormonit esimerkiksi trijodityroniini. Entsyymin aktiivisuus on eläimillä pieni, mikäli riboflaviinin saanti on vähäistä. Riboflaviinikinaasin inhibiittoreita eli estäjiä ovat muun muassa kadmium sekä eräät trisykliset masennuslääkkeet.

## Lähteet
Ratsuväkimuseo

**Ratsuväkimuseo** on Suomen ratsuväen historiaa ja perinteitä esittelevä sotahistoriallinen museo Lappeenrannassa. Museo on osa kulttuurihistoriallisesti arvokasta Lappeenrannan linnoitusta.

## Historia
Ratsuväkimuseo perustettiin Lappeenrannan kaupungin ja Uudenmaan rakuunapataljoonan sekä ratsuväen perinneyhdistysten yhteistoiminnan tuloksena. Museo avattiin vuonna 1973 Lappeenrannan vanhimpaan yhä jäljellä olevaan rakennukseen. Rakennus rakennettiin vuonna 1772 venäläisen varuskunnan vartiotuvaksi. Myöhemmin rakennuksessa toimivat mm. vankilan myymälä, Lappeenrannan kaupungin museo ja yleisradion aluekeskus.

## Museon näyttelyt
Museon näyttely esittelee suomalaisen ratsuväen historiaa alkaen 1600-luvun Ruotsin vallan aikaisista hakkapeliitoista aina nykypäivän perinteeseen asti. Pääpaino on Lappeenrannassa toimineissa ratsuväen joukoissa. Suomen Rakuunarykmentin (1889–1901) tulolla Lappeenrantaan oli suuri merkitys kaupungille. Rykmentti sijoittui nykyiselle Rakuunamäelle. Vuosina 1901–1917 kasarmialue oli venäläisen ratsuväen käytössä. Suomen itsenäistyttyä perustettiin vuonna 1921 Ratsuväkiprikaati, joka muodostettiin Uudenmaan Rakuunarykmentistä ja Hämeen Ratsurykmentistä. Luurankotakkiset ja punahousuiset rakuunat ja ratsumiehet hevosineen kuuluivat Lappeenrannan kaupunkikuvaan 1920-luvulta 1940-luvun lopulle asti. HRR jalkautettiin vuonna 1944 ja URR vuonna 1947, jolloin hevosten aika ratsuväessä päättyi.  Vielä 2000-luvullakin perinneratsukot ratsastavat kesäisin luurankotakeissa ja puhahousuissa Lappeenrannassa.

Vanhin aika, eli hakkapeliittojen historia, kolmekymmenvuotisen sodan aika 1618-1648, on esitetty vanhoin kuparipiirroksin ja Euroopan sotatantereita kuvaavina tauluina. Esineistöä tuolta ajalta ei ole esillä, muun muassa  joukko-osastojen liput ovat Ruotsin vastaavissa museoissa. Vanhin näytteillä oleva ase, piilukkokivääri, on 1700-luvulta.

Ratsuväkimuseon näyttelyssä kerrotaan sotaväen joukko-osastojen muodostumisesta sekä seurataan ratsuväen vaiheita aina siihen asti, kun asevelvollisuuslain säädökset astuivat voimaan. Suomen Rakuunarykmentin ajalta on esillä univormuja, valokuvia ja aseita, sekä muutakin materiaalia. 

Ratsuväellä oli tärkeä osuus Suomen itsenäisyyden alkuajan sotaväessä. Lappeenrannan varuskunta-alueelle sijoitettiin 1920- ja 30-luvuilla Uudenmaan rakuunarykmentti ja Hämeen ratsurykmentti. Tuolta ajalta näyttelyssä on esillä univormuja sekä kaikki ratsuväen käytössä viime ja tällä vuosisadalla olleet asetyypit ja joukko-osastojen liput sekä kokoelma erilaisia arvomerkkejä ja olkalaattoja. Näyttelyn yksi seinä on omistettu talvi- ja jatkosodille.

Näyttelyssä on esillä myös hevosten hoito- ja lääkintävälineitä. Satulan tekoa ja eri satulamalleja esitellään käytössä olleiden aseiden ohella yksityiskohtaisesti. Valokuvin esitelty Lappeenrannan varuskunta-alue on viimeisiä ehjänä kokonaisuutena säilyneitä varuskunta-alueita Suomessa. Alueen kulttuurihistoriallinen arvo on huomattava. Se on yhtenäisesti rakennettu 1890-luvulla nimenomaan suomalaista ratsuväkeä varten.

## Lähteet
Esko Raunio

**Esko Erkki Raunio** (30. maaliskuuta 1917 Puumala – 16. tammikuuta 1991) oli suomalainen yleisesikuntaupseeri, sotilasarvoltaan eversti.

## Elämä
Raunio syntyi Puumalassa maaliskuussa 1917. Hänen vanhempansa olivat kauppias Aarne Raunio ja Karin o.s. Grönroos . Esko Raunio avioitui vuonna 1943 Mielikki Siikasen kanssa. Heillä oli kaksi poikaa, joista Ari Erkki Raunio on myös suunnannut upseerin uralle.

Esko Raunio kirjoitti ylioppilaaksi Oulaisten yhteiskoulusta vuonna 1938 ja suoritti varusmiespalveluksensa Hämeen Ratsurykmentissä 1938–1939. Varusmiespalveluksen jälkeen Raunio jatkoi Kadettikouluun 24. kadettikurssille josta valmistui luutnantiksi 1941.
Raunio kuului Joensuun suojeluskuntaan vuosina 1934–1938. Talvisodassa hän palveli Panssarintorjuntatykistön koulutuskeskuksessa komppanian varapäällikkönä. Välirauhan aikana hän toimi 9. Erillisen Panssarintorjuntatykkikomppanian päällikkönä. Jatkosodassa hän toimi 20. Tykkikomppanian päällikkönä Laatokan Karjalassa ja Karjalankannaksella. 

Sotien jälkeen Raunio palveli toimistoupseerina Rajavartiolaitoksen esikunnassa vuoteen 1946 asti, jonka jälkeen hän oli kolme vuotta poissa armeijan palveluksesta. Vuonna 1949 hän palasi koulutusupseeriksi ja komppanianpäälliköksi Panssaripataljoonaan. Vuosina 1950–1951 Raunio suoritti Taistelukoulussa kapteenikurssin ja opiskeli 1953–1954 Sotakorkeakoulun maasotalinjalla. 1955–1956 hän toimi järjestelyupseerina Panssarirykmentissä ja tämän jälkeen Pääesikunnan liikekannallepanotoimistossa toimistoupseerina vuoteen 1958. Vuosina 1958–1959 hän toimi sotilasasiamiehen apulaisena Suomen Tukholman suurlähetystössä ja sieltä palattuaan järjestelytoimiston päällikkönä Hämeen sotilasläänin esikunnassa. 1960–1961 hän toimi jälleen sotilasasiamiehen apulaisena Ruotsissa ja sen jälkeen itse sotilasasiamiehenä Oslossa. 1966 Raunio palasi toimistopäälliköksi Pääesikunnan suunnittelutoimistoon ja hieman myöhemmin PE:n suunnitteluosaston johtajaksi. 1969 Raunio komennettiin Uudenmaan prikaatin komentajaksi vuoteen 1973 asti, jonka jälkeen hän siirtyi sotilasasiamieheksi Saksan Liittotasavaltaan ja Sveitsiin. Näiden komennusten päättyessä 1977 Raunio jäi eläkkeelle Puolustusvoimien palveluksesta.

## Ylennykset
* Reservin kornetti 1939
* Reservin luutnantti 1941
* Luutnantti 1941
* Kapteeni 1943
* Majuri 1957
* Everstiluutnantti 1963
* Eversti 1968

## Kunniamerkit
* Suomen Leijonan komentajamerkki (SL K)
* Vapaudenristi 4.lk tammenlehvien kera (VR 4tlk)
* Suomen Valkoisen Ruusun 1.lk ritariristi (SVR R1)
* Olympia-ansiomitali
* Norjan Pyhän Olavin ritarikunnan komentajamerkki (NPOR K)
* Suomen liikuntakulttuurin ja urheilun suuri ansioristi (SLTAR sanr)
* Svenska Folktingets förtjänstmedalj (SvFF)

## Lähteet
*
*
**Kuka kukin on 1994*, s. 1117. Otava, Helsinki 1994.
Vedic art

**Vedic art** on ruotsalaisen Curt Källmanin luoma taidekoulutusmuoto, jossa opetellaan ns. 17 prinsiipin menetelmällä. Vedic art -menetelmässä taiteilijan oma kokemus on tärkeä ja menetelmässä painotetaankin taiteilijan inspiraatiota. 17 prinsiipin tehtävänä on auttaa taiteilijaa tulemaan tietoiseksi luomisen mekanismeista ja löytämään syvemmän tietoisuutensa. Vedic Artin filosofian mukaan tarkoitus on, että kontrolloiva äly muuttuu luovaksi älyksi, jonka jälkeen prinsiipit voi unohtaa.

## Historia
Kuvataiteilija Curt Källman (1938-2010) opiskeli Tukholman Kuninkaallisessa Taideakatemiassa vuosina 1964-69. Hän alkoi kehittää 1970-luvulla taiteen 17 prinsiipin menetelmää, jota voitaisiin hyödyntää taidekoulutuksessa. Källman perusti Vedic Art -taidekoulun Höör´iin Bosjöklosterin linnaan vuonna 1988. Vedic Art'in alkuperä löytyy ikivanhasta vedisestä traditiosta.

## Etymologia
”Vedic Art” tarkoittaa ”Taiteen taitoa”. Sana ”Veda” tarkoittaa taitoa tai kykyä sanskriitin kielellä.  

## Lähteet
Kirjotoko

**Kirjotoko** (*Lophoceros fasciatus*) on sarvinokkien heimon lintu. Alalajia *Lophoceros fasciatus fasciatus* tavataan päiväntasaajan Afrikassa Nigeriassa (Nigerjoen itäpuolella), Angolassa, Kongon demokraattisessa tasavallassa ja Ugandassa. Alalajia *Lophoceros fasciatus semifasciatus* tavataan Nigerissa (aivan Nigerjoen itäpuolella). Sen elinaluetta ovat pääasiassa metsät.

Naaras munii neljä munaa puunkoloon. jonka se sulkee hautomisajaksi tulpalla, jonka se tekee mullasta, ulosteesta ja hedelmistä. Jää vain pieni aukko, josta koiras tuo ravintoa emolle ja poikasille.

## Lähteet

## Aiheesta muualla
* Encyclopedia of Life
Penny

**Penny** voi tarkoittaa seuraavia:

* rahoja:
** penny, brittiläinen rahayksikkö, nykyään 1/100 Englannin puntaa, vuoteen 1971 saakka 1/240 puntaa
** penny, entinen irlantilainen rahayksikkö, 1/100 Irlannin puntaa
** Mainen penny, Norjan kuningas Olav Kyrren lyöttämäksi väitetty, Mainesta löydetty hopearaha
* Penny-nimisiä henkilöitä, Penny sukunimenä:
** Joe Penny (s. 1956), yhdysvaltalainen näyttelijä
** Kaisa Penny (s. 1981), suomalainen poliitikko ja entinen sirkustaiteilija
** Sydney Penny (s. 1971), yhdysvaltalainen näyttelijä
* Penny-nimisiä henkilöitä, Penny etunimenä:
** Penny Hardaway (s. 1971), yhdysvaltalainen koripalloilija
** Penny Marshall (1943–2018), yhdysvaltalainen näyttelijä ja elokuvaohjaaja
** Penny Oleksiak (s. 2000), kanadalainen uinnin olympiavoittaja
** Penny Pritzker (s. 1959), yhdysvaltalainen miljardööri, yritysjohtaja ja poliitikko
* Kuvitteellisia henkilöitä:
** Penny, oik. *Penelope Moosburger*, päähenkilö Thomas Brezin kirjasarjassa *[[7 tassua ja Penny]]*
** Penny Parker, televisiosarjassa *[[Ihmemies MacGyver]]*
** Penelope ”Penny” Widmore, televisiosarjassa *Lost*
* muita merkityksiä:
** Penny, *Penny Market*, saksalainen elintarvikekauppaketju
** Penny & Friends, hevoskirjoja myyvä lasten kirjakerho
** Penny Black, *Black Penny*, maailman ensimmäinen postimerkki vuodelta 1840
** Pennyjäätikkö, *Penny Ice Cap*, jäätikkö Baffininsaarella Kanadassa.

## Katso myös

* penni
Susitaival

**Susitaival** on Lappeenrannassa asuneen kirjailijan ja sanomalehtimiehen everstiluutnantti Paavo Susitaipaleen mukaan nimetty katu. Hän rakensi sotien jälkeen Hakalin kaupunginosaan omakotitalon, jossa hän asui Elna-vaimonsa kanssa vuoteen 1954 asti. Vanhan kodin takana Hovinpellolla kulkenut polku sai nimen Susitaival vuonna 1957, jolloin se vahvistettiin kadunnimeksi. Samaan aikaan annettiin melko lähelle muualle Hakaliin karhuun liittyviä kadunnimiä ja läheiseen Hartikkalan kaupunginosaan muiden petoeläinten nimiä.

## Lähteet
* Laila Lehikoinen: *Lappeenrannan kadunnimet*
* L. J. Niinistö: *Paavo Susitaival 1896–1993 : aktivismi elämänasenteena*

### Viitteet
Muukko

**Muukko** on Lappeenrannan kaupungissa sijaitseva kylä. Muukko sijaitsee haja-asutusalueella noin 10 kilometriä Lappeenrannan keskustasta Joutsenon suuntaan valtatie 6:n molemmilla puolilla. Muukon ja lähikylien muodostamalla Muukon–Ilottulan tilastoalueella on 232 asukasta (2015), joista Muukossa noin 70.

Muukossa sijaitsevat tiet ovat nimeltään Muukontie, Muukonkankaantie, Muukonkuja, Muukkolanrinne, Ilottulantie, Kumpulantie, Nurmentie, Terhomäentie ja Kimintie. Muukossa on Lappeenrannan kaupungin omistama moottori- ja ampumaurheilukeskus, joka sijaitsee Muukonkankaantien päässä. Muukossa sijaitsee myös Kimi Räikkösen mukaan nimetty kartingrata Kimi Circuit. Kimi Circuitin vieressä on uimamonttu. Muukossa on myös Muukon rautatieasema.

Kylän tuntumassa Muukonkankaalla on Etelä-Karjalan ensimmäinen tuulipuisto TuuliMuukko. Kesällä 2013 valmistuneen puiston seitsemän turbiinin yhteisteho on 21 megawattia.

Muukossa on myös Lepoharjun hautausmaa, joka on Lappeenrannan Lauritsalan seurakunnan hautausmaa. Lisäksi Muukossa on vuonna 1976 perustettu lemmikkieläinten hautausmaa, jossa on arviolta 1300 hautapaikkaa.

## Lähteet
Lappeenrannan kaupunginmuseo

**Lappeenrannan kaupunginmuseon**  edeltäjä,  Lappeenrannan Pallon kaupunginosaan Joutsenosta siirretty savupirttimuseo vihittiin käyttöön juhlavan Erkko-juhlan yhteydessä 24. kesäkuuta 1910. Etelä-Saimaan Nuorisoseura piti museota yllä yhdeksän vuotta, minkä jälkeen museon ylläpitäminen siirtyi 18.7.1919 perustetulle Lappeenrannan kotiseutuyhdistykselle. Museo kärsi tilan puutteesta ja toimi myöhemmin  Muinais-ja kansatieteellisenä museona Pekka Kinnusen talossa Snellmaninkatu 6:ssa sekä Kuninkaankadun (nykyinen Koulukatu) varrella sijainneen kirjastotalon yhteydessä. Savupirttimuseo siirrettiin Tyysterniemeen 1931.   

Lappeenrannan Kotiseutu- ja Museoyhdistys luovutti museon Lappeenrannan kaupungin haltuun 1945. Museo siirtyi Lappeenrannan Linnoituksen vartiorakennukseen, joka kunnostettiin museokäyttöön. Lappeenrannan kaupungin museo uusissa tiloissa vihittiin käyttöön 6. elokuuta 1949.  Nykyisin  tiloissa toimii Ratsuväkimuseo. Museo siirtyi  nykyisiin tiloihinsa linnoituksen pohjoiskärjessä sijaitseviin kivimakasiineihin ja  avautui Etelä-Karjalan maakuntamuseona 19. heinäkuuta 1962. Museotoiminta siirtyi samalla Etelä-Karjalan maakuntaliiton hallintaan. Etelä-Karjalan maakuntamuseon hoitajana toimi Johannes Hämäläinen vuosina 1962–1972.   

## Lähteet
* *Miikka Kurri, Jukka Luoto ja Elina Vuori (toim.): Katse menneisyyteen. Etelä-Karjalan museo 100 vuotta. Etelä-Karjalan museon julkaisusarja n:o 32.Saarijärvi 2010.*

### Viitteet
Valdemar Pyysiäinen

**Valdemar Pyysiäinen** (6. tammikuuta 1902 Pitkäranta, Karjalankannas – 29. lokakuuta 1978 Savitaipale) oli lemiläinen itseoppinut kuvataiteilija, joka tunnetaan erityisesti maalauksistaan ja hiilipiirroksistaan. Pyysiäisen taiteen keskeisimpiä teemoja ovat muistot synnyinseudulta Salmista sekä itäkarjalainen ortodoksinen elämäntapa.
Pyysiäisen taideteoksia löytyy Lappeenrannan, Mikkelin, Riihimäen ja Kuopion taidemuseoista sekä joistakin pohjoismaisista museoista. 

Lappeenrannan taidemuseo järjesti Pyysiäisen retrospektiivisen näyttelyn 16.8.–3.9.1978. Toisen kerran museo (tuolloin nimeltään Etelä-Karjalan taidemuseo) järjesti Pyysiäisen näyttelyn v. 2002, jolloin taiteilijan syntymästä tuli kuluneeksi 100 vuotta. Laajan näyttely- ja tutkimushankkeen tuloksena syntyi Valdemar Pyysiäinen – Lemin mystikko -näyttely sekä saman niminen julkaisu.

## Lähteet
Toursin raitiotieliikenne

**Toursin raitiotieliikenne** on raitiotiejärjestelmä, jota käytetään Toursin alueella.

## Historia
Kaupungin raitiotieliikenne alkoi vuonna 1877, jolloin hevosraitiotie aloitti toimintansa. Radan sähköistäminen aloitettiin 1900-luvun alussa ja vuonna 1906 liikennöitiin ensimmäistä kertaa sähkövaunuilla. Toisen maailmansodan pommitukset vaurioittivat rataverkostoa merkittävästi ja raitiotieliikennöinti lopetettiinkin vuonna 1949.

2000-luvulla kaupunkiin päätettiin rakentaa nykyaikainen raitiotie, joka avattiin elokuussa 2013. Lisäksi kaupungissa on suunniteltu toisen raitiotielinjan rakentamista.

## Lähteet

## Aiheesta muualla

*Viralliset kotisivut
Oscaria Sarén

**Oscaria Albertina Sarén** (5. tammikuuta 1851 Helsinki – 22. lokakuuta 1934 Helsinki) oli Lappeenrannassa vuosina 1893–1909 toiminut valokuvaaja ja kaupungin ensimmäinen ympärivuotisesti toiminut ammattivalokuvaaja.

Oscaria Sarén aloitti uransa samanaikaisesti sisarustensa Alman (1852–1937) ja Annan (1860–1943) valokuvaaja Daniel Nyblinin atelierissa vuonna 1879. Oscaria ja Alma aloittivat retusoijina eli korjailijoina, ja Anna kopioitsijana. Oscaria jatkoi Nyblinin palveluksessa kymmenkunta vuotta. 

Oscaria Sarén kokeili uransa alkuvaiheessa valokuvaamon perustamista Tammisaareen (1888) ja Kotkaan (1889–1891), jossa hän kuvasi kesäaikana. Yhdessä sisarensa Alman kanssa hän perusti valokuvaamon Helsinkiin vuonna 1892, mutta kuvaamon toiminta ei jäänyt pitkäikäiseksi. Oscaria Sarén siirtyi valokuvaamaan Lappeenrantaan kesäkausiksi 1893 ja 1894. Kesäkuusta 1895 toukokuuhun 1909 hänen valokuvaamonsa toimi Lappeenrannassa  ympärivuotisesti kauppias Wohlosen talossa Rantakadun ja Kirkkokadun kulmassa.

Sarénin pääasiallinen tuotanto koostuu henkilökuvista. Etelä-Karjalan museon kuva-arkistossa on säilynyt noin 1500 lasinegatiivia, jotka ovat lähes tyystin henkilökuvia.  Sarénin tiedetään ottaneen myös kaupunki- ja maisemavalokuvia Lappeenrannasta ja Saimaan kanavalta, mutta tuotannon laajuudesta ei ole olemassa tarkkoja tietoja.

## Lähteet
My Friend (Jacques Houdekin kappale)

”**My Friend**” on kroatialaislaulaja Jacques Houdekin esittämä kappale, jolla hän edusti Kroatiaa vuoden 2017 Eurovision laulukilpailussa Kiovassa.

Kappale kilpaili 11. toukokuuta toisessa semifinaalissa, jossa se sijoittui kahdeksanneksi 141 pisteellä ja pääsi finaaliin. Finaalissa se sai 128 pistettä ja saavutti sijan 13.

## Lähteet
Otjozondjupa

**Otjozondjupa** on yksi Namibian neljästätoista alueesta. Se sijaitsee Namibian pohjoisosassa ja rajautuu idässä Botswanaan. Sen pinta-ala on 105&nbsp;460 neliökilometriä. Vuoden 2023 väestönlaskennan mukaan alueella oli 220&nbsp;811 asukasta. Otjozondjupan pääkaupunki ja suurin kaupunki on Otjiwarongo.

Otjozondjupa on maanviljelysaluetta. Alueella sijaitsee myös Waterbergin kansallispuisto.

## Lähteet

## Aiheesta muualla
Kvanttihyppy

**Kvanttihyppy** on nimitys, jota käytetään kvanttifysikaalisen systeemin äkillisestä, epäjatkuvasta siirtymisestä tilasta toiseen. Kvanttihypyssä systeemin tilaa kuvaavista kvanttiluvuista yhden tai useamman arvo muuttuu äkillisesti. Nimitys viittaa toteamukseen, että luonto ei näytä noudattavan periaatetta, jonka Isaac Newton ilmaisi lauseella "Natura non facit saltum" ("Luonto ei tee hyppäyksiä").

## Kvanttihyppy atomissa

Atomissa kvanttihyppy on elektronin yhtäkkinen siirtyminen energiatasolta toiselle. Siirtyminen on epäjatkuva ilmiö: elektronin energiatila muuttuu yhtäkkisesti. Tämä on vastoin klassista fysiikkaa, jonka mukaan energia jakautuisi jatkuvasti. Kvanttihypyn tapahtuessa atomi luovuttaa tai vastaanottaa yhden sähkömagneettisen säteilyn kvantin eli fotonin, jonka energia vastaa energiatasojen erotusta.

Bohrin atomimallissa oli oletettava lisäksi, että tällöin elektroni myös siirtyisi äkillisesti ja epäjatkuvasti kiertoradalta toiselle ja siten paikasta toiseen. Sen sijaan uudemmissa kvanttimekaanisissa atomimalleissa elektroneilla ei ole kiinteitä kiertoratoja, vaan kutakin energiatasoa vastaa tietty Schrödingerin yhtälön mukainen aaltofunktio, joka ilmoittaa vain, millä todennäköisyydellä elektroni on milläkin alueella, ja eri energiatasoja vastaavat alueet, joissa elektroni voi jollakin todennäköisyydellä olla, ovat suurelta osin päällekkäisiä.

Todellisissa fysikaalisissa syteemeissä kvanttihyppy ei merkitse kovin suurta muutosta ja saattaa olla hyvinkin vähäinen. Hyvänä esimerkkinä voidaan mainita Bohrin mallin mukaiseksi ajateltu vetytomi jossa havaitut energiatason muutokset, joihin liittyy kuhunkin tietyn suuruinen energiaero, muodostavat suuren joukon, jossa kaikki energiaerot ovat pienempiä kuin se energia, joka tarvitaan perustilassa olevan elektronin poistamiseen atomista.

## Aaltofunktion romahtaminen

*[[Aaltofunktio]]n romahtamisella* tarkoitetaan sattumanvaraista, ei-determinististä muutosta, joka tapahtuu kvanttimekaaniselle systeemille, kun siitä tehdään havainto. Tähän ilmiöön liittyvät teoreettiset vaikeudet tunnetaan keskiarvoprobleeman nimellä.

## Nimityksen kuvaannollinen käyttö

Kuvaannollisesti *kvanttihyppy* on tullut tarkoittamaan äkillistä suurta ja radikaalia muutosta. Nimitys on tullut käyttöön 1900-luvun alkupuolella pian kvanttifysiikan tultua tunnetuksi. Tämä ilmaisun kansanomainen käyttö muistuttaa sen tieteellistä merkitystä sikäli, että se tarkoittaa äkillistä, revolutiivista muutosta asteittaisen eli evolutiivisen muutoksen vastakohtana. Tavallisesti sillä kuitenkin tarkoitetaan nimenomaan suurta äkillistä muutosta, kun taas fysikaalisissa kvanttihypyissä on aina kysymys arkielämästä tuttuihin mittasuhteisiin nähden erittäin pienistä energian muutoksista.

Termin englanninkielisestä vastineesta *Quantum leap* johtuu myös Sinclair QL:n nimi.

## Lähteet

## Aiheesta muualla

*
Väinö Rautio

**Väinö Rautio** (9. toukokuuta 1894 Viipuri – 10. huhtikuuta 1974 Lappeenranta) oli taidemaalari, joka oli tunnettu erityisesti muotokuvista ja kotikaupunkiaan Viipuria kuvaavista maalauksista. Toisen maailmansodan jälkeen hän asettui Lappeenrantaan, jossa hän toimi piirustuskoulun opettajana ja perusti taiteenystävien seuran. Savitaipaleen Paimensaareen taiteilija rakensi ateljeen vuonna 1948. Vuodesta 1970 lähtien Paimensaaressa järjestettiin myös kesänäyttelyitä.

## Elämä
Rautio opiskeli Suomen Taideyhdistyksen piirustuskoulussa Helsingissä vuosina 1913–1914. Hänen opettajinaan toimivat Albert Gebhard, Hugo Simberg ja Väinö Blomstedt. Lisäksi hän opiskeli Helsingin yliopiston piirustussalilla, jossa opetti Eero Järnefelt. Seth Sohlbergin stipendin avustuksella vuonna 1922 Rautio vietti useita kuukausia Saksassa. 1920-luvun lopussa hän opiskeli apurahojen turvin Pariisissa Académie Colarossissa ja Académie de la Grande Chaumièressä. 

Suomen taiteilijain vuosinäyttelyssä Väinö Raution teoksia oli ensi kertaa esillä vuonna 1914. Vuonna 1922 Rautio piti Helsingissä ensimmäisen yksityisnäyttelynsä Strindbergin taidesalongissa. Seuraavana vuonna 1923 Rautio piti taiteilijaystäviensä kanssa perustamansa Pro Natura -ryhmän näyttelyn – jälleen Strinbergin taidesalongissa.

Viipurista evakkoon lähtiessään Rautio jätti kolmisensataa teostaan kääröksi rullattuina talonsa kellarikomeroon muurattuun tilaan. Sotien jälkeen tilaan oli murtauduttu ja maalauskäärö viety.

Ensimmäinen retrospektiivinen näyttely Väinö Raution taiteesta järjestettiin vuonna 1974 vain muutama viikko ennen hänen kuolemaansa.

## Lähteet
*Jokipelto, Eeva: Väinö Raution Viipuri. Paino-Verho Ky: Lappeenranta, 1994.

### Viitteet